en en en en en en en en en en id su en en en en en su en en en en en en en en en gu gu gu gu gu gu gu gu gu gu gu gu gu en en gu en gu en gu en en en en
Kutch will never forget this gift given by then PM Atalji - Kutch Khabar
click here to go to advertiser's link
‘કચ્છ સત્યાગ્રહ’ના લડવૈયા અટલજીએ ભૂકંપગ્રસ્ત કચ્છને આપેલી બે ભેટ કદી નહીં ભૂલાય
કચ્છખબરડૉટકોમ, ભુજ (ઉમેશ પરમાર) ભારતના પૂર્વ વડાપ્રધાન અટલ બિહારી વાજપેયીનું 93 વર્ષની વયે આજે નિધન થઈ ગયું છે. તેમના નિધન સાથે જ ભારતીય રાજનીતિના એક યુગનો અંત થયો છે. કવિ, પત્રકાર, રાજનેતા, કુશળ વક્તા એવા અટલ બિહારીના નિધને કચ્છીમાડુઓ સહિત સહુ દેશવાસીઓની આંખોને ભીની કરી દીધી છે. સત્તા માટે ક્યારેય નીતિમત્તાને નેવે ના મુકનારાં આ રાજપુરૂષ માત્ર ભાજપ નહીં અન્ય રાજકીય પક્ષો માટે પણ એક આદર્શ વ્યક્તિત્વ હતું.
અટલ બિહારી વાજપેયીએ કચ્છ પર કરેલાં ઋણને કચ્છવાસીઓ ક્યારેય ભૂલી નહીં શકે. દ્રઢ મનોબળ અને ઋજુ સંવેદનશીલ હૃદય ધરાવતાં અટલ બિહારી વાજપેયીનો કચ્છ સાથે પણ જૂનો નાતો જોડાયેલો છે. તેમણે આપેલી બે ભેટ કચ્છ ક્યારેય નહીં ભૂલે.
‘કચ્છ સત્યાગ્રહ’માં જનસંઘના નેજા હેઠળ વાજપેયી સહિતના વિપક્ષો જોડાયેલાં
9મી એપ્રિલ 1965નાં દિવસે પાકિસ્તાને એકાએક કચ્છ સરહદે હુમલો કરી દીધો હતો. સરદાર ચોકી પર હાજર ગણ્યાંગાંઠ્યા ભારતીય જવાનોએ પાક. સેનાનો બહાદૂરીપૂર્વક પ્રતિકાર કર્યો હતો. તે સમયે પાકિસ્તાનના દળ-કટકે ત્રાટકીને ભારતીય ભૂમિના કંજરકોટ અને છાડબેટ સહિતનો રણવિસ્તાર પચાવી પાડ્યો હતો. પાછળથી યુધ્ધવિરામ બાદ પાકિસ્તાને અડધા રણ પર પોતાનો દાવો જતાવતાં મામલો ટ્રિબ્યુનલમાં ગયો હતો. 1968માં ટ્રિબ્યુનલે કંજરકોટ-છાડબેટની 319 ચોરસ માઈલ ભૂમિ પર પાકિસ્તાનનો હક કાયમ રાખતાં આખું ભારત સ્તબ્ધ થઈ ગયું હતું. કચ્છમિત્રના પૂર્વ તંત્રી કીર્તિભાઈ ખત્રીએ કચ્છખબરને જણાવ્યું કે, જે દિવસે ચુકાદો આવ્યો તેના વિરોધના પ્રત્યાઘાતમાં ભુજ, માંડવી, અંજાર સહિતના શહેરોની જનતાએ સ્વયંભૂ બંધ પાળ્યો હતો. કચ્છનું એક અંગ કપાઈ ગયું હોય તેવી લોકોને લાગણી થતી હતી. કચ્છ જ નહીં ભારતભરમાં ચુકાદા સામે વિરોધ થયો હતો. પરંતુ, તત્કાલિન કેન્દ્ર સરકારે આ ચુકાદાને ચુપચાપ સ્વિકારી લીધો હતો. જો કે, જનસંઘ વતી અટલ બિહારી વાજપેયી સહિતના નેતાઓએ આ ચુકાદા સામે ખુલીને વિરોધ કર્યો હતો. ટ્રિબ્યુનલના ચુકાદા સામે ‘કચ્છ સત્યાગ્રહ’ના મંડાણ થયાં હતા. તેમાં જ્યોર્જ ફર્નાન્ડિઝ સહિતના સંખ્યાબંધ રાષ્ટ્રીય નેતાઓ કચ્છ આવ્યાં હતા. ‘કચ્છ સત્યાગ્રહ’ સંદર્ભે અટલજી ભુજમાં લાંબો સમય એક સામાન્ય માણસની જેમ રહ્યાં હતા અને આંદોલનની રૂપરેખા ઘડી હતી. આઝાદી પછી સ્વતંત્ર ભારતમાં કોંગ્રેસના એકચક્રી પ્રભુત્વ વચ્ચે કચ્છ સત્યાગ્રહે બીનકોંગ્રેસી રાજકીય પક્ષોને બળ પૂરું પાડ્યું હતું. ‘કચ્છ સત્યાગ્રહ’માં જનસંઘ ઉપરાંત સમાજવાદી પક્ષ, સંયુક્ત સમાજવાદી પક્ષ, મહાગુજરાત જનતા પક્ષ વગેરે જોડાયાં હતા.
ભૂકંપગ્રસ્ત કચ્છને ઉદ્યોગોથી ધમધમતું કરનારાં હતા અટલ બિહારી વાજપેયી
2001નાં વિનાશક ભૂકંપે કચ્છને તહસનહસ કરી નાખ્યું ત્યારે આજના વિકાસશીલ કચ્છનું સપનું તત્કાલિન વડાપ્રધાન અટલજીએ જોયું હતું. ત્રીજી જૂન 2001નાં રવિવારનાં રોજ જી.કે. જનરલ હોસ્પિટલનો શિલાન્યાસ કરવા ભુજ આવેલાં વાજપેયીએ ત્યારે કચ્છમાં 5 વર્ષ સુધી ટેકસ હોલિડે જાહેર કર્યો હતો. અર્થાત્, કચ્છમાં આવનારાં ઔદ્યોગિક એકમોને તમામ કરવેરામાંથી મુક્તિ આપી હતી. ત્યારબાદ સત્તા પર આવેલી યુપીએ સરકારે પણ ટેક્સ હોલિડેની મુદ્દત વધારી હતી. વાજપેયીના ટેક્સ હોલિડેનાં કારણે કચ્છમાં આજે સળિયાથી લઈ સિમેન્ટ અને ખાદ્યતેલથી લઈ સાબુ નિર્માણના એકમો ધમધમી રહ્યાં છે.
એશિયાની સૌપ્રથમ અર્થક્વેકપ્રૂફ હોસ્પિટલની આપી ભેટ
ત્રીજી જૂન 2001નાં રોજ કચ્છ આવેલાં વાજપેયીએ ભૂકંપમાં ધ્વસ્ત થઈ ગયેલી જૂની સરકારી હોસ્પિટલના સ્થાને બેઝ આઈસોલેશન ટેકનિક ધરાવતી એશિયાની સર્વપ્રથમ ભૂકંપપ્રૂફ હોસ્પિટલનું નિર્માણ કરવાની જાહેરાત કરી હતી. પ્રાઈમ મિનિસ્ટર રીલીફ ફંડના 133 કરોડ રૂપિયાના ખર્ચે નિર્મિત જી.કે. જનરલ હોસ્પિટલની આપેલી એ ભેટ કચ્છીમાડુ ક્યારેય નહીં ભૂલી શકે. વાજપેયીએ તો ત્યારે કચ્છને ગુજરાતની પ્રથમ એઈમ્સની પણ ભેટ આપવાની તત્પરતા દર્શાવી હતી. જો કે, તત્કાલિન મંત્રી આનંદીબેન પટેલે એઈમ્સની જરૂર પાટણને વધુ હોવાની જીદ્દ પકડતાં છેવટે મામલો ફાઈલોમાં અટવાઈ ગયો હતો. વક્રતા એ છે કે, કચ્છ એઈમ્સનું સપનું ભૂલી ગયું છે અને હાલ રાજકોટ અને વડોદરા વચ્ચે એઈમ્સની ફાળવણી માટે 'શિયાળ તાણે સીમ ભણી અને શ્વાન તાણે ગામ ભણી' જેવો ઘાટ સર્જાયેલો છે.
પીએમ મોદીએ અટલજી અને હોસ્પિટલ અંગે લખેલી કવિતા આજે પણ યાદ અપાવે છે તે ઘડી
ભુજમાં એશિયાની નમુનેદાર અર્થક્વેકપ્રૂફ હોસ્પિટલનું નિર્માણ કરવાની જાહેરાત બાદ જ્યારે જી.કે. જનરલ હોસ્પિટલ તૈયાર થઈ અને તેનું લોકાર્પણ કરાયું ત્યારે સૌના આશ્ચર્ય વચ્ચે કવિ નરેન્દ્ર મોદીએ રચેલી એક કાવ્યાત્મક અભિવ્યક્તિની  તકતી નજરે ચઢી હતી. હોસ્પિટલના નિર્માણ કાર્યના નીરિક્ષણ બાદ તત્કાલિન મુખ્યમંત્રી અને હાલના વડાપ્રધાન નરેન્દ્ર મોદીએ અટલજીએ સેવેલાં આધુનિક હોસ્પિટલના સપનાને આ રીતે ભાવભરી કંડિકામાં કંડાર્યું હતું કે ‘’યહ ઈમારત સિર્ફ અસ્પતાલ નહીં હૈ..યહ તો વિધ્વંશ કી વિભીષિકા પર રચી ગઈ પુનઃનિર્માણ કી અટલજી કી અમર કવિતા હૈ ’’ આ તકતી આજે પણ જી.કે. જનરલ હોસ્પિટલમાં અટલજીની તસવીર સાથે કંડારેલી છે.
અટલજીએ ‘કચ્છ એક્સપ્રેસ’ને પણ લીલી ઝંડી આપેલી
ત્રીજી જૂન 2001માં રોજ અટલજી ભુજની મુલાકાતે આવ્યાં તે સમયે ભૂકંપ પુનર્વસન અને રાહતકાર્યોમાં પ્રવર્તતી ઢીલાશ સંદર્ભે કોંગ્રેસે વાજપેયીના કાફલા સમક્ષ એરપોર્ટથી લઈ જી.કે. સુધીના માર્ગો પર કાળા વાવટા ફરકાવી વિરોધ કર્યો હતો. તેનો પોતાના પ્રવચનમાં પ્રત્યુત્તર પાઠવતાં વાજપેયીએ આ સમય રાજનીતિ કરવાનો નથી. એ તો ચૂંટણી સમયે થઈ શકશે તેમ કહી સહુને ઝડપી પુનર્વસન માટે વહીવટી તંત્રને સહકાર આપવા અનુરોધ કર્યો હતો. કેન્દ્ર સરકાર પુનર્વસન કામગીરીને ઝીણવટથી નિહાળી રહી હોવાનું જણાવી કામગીરી દરમિયાન ઉઠતી ફરિયાદોનું તત્કાળ નિવારણ લાવવાની હૈયાધારણા આપી હતી. તે સમયે વાજપેયીએ તત્કાલિન મુખ્યમંત્રી કેશુભાઈ પટેલને પુનર્વસન કાર્યોમાં પ્રવર્તતી ઢીલાશ દૂર કરવા સલાહ આપી હતી. આ જ દિવસે વાજપેયીએ ગાંધીધામ-ભુજ વચ્ચેના 56 કિલોમીટરના બ્રોડગેજ ટ્રેકના લોકાર્પણ સાથે સૌપ્રથમવાર ‘કચ્છ એક્સપ્રેસ’ને લીલી ઝંડી આપી હતી.
અંજારમાં શહીદોને અંજલિ આપવાના કાર્યક્રમ બાદ રતનાલના બે યુવકે છરીથી હુમલો કર્યો
માંડવીઃ 8 લાખનો ચેક પરત ફરવાની સજાઃ 1 વર્ષની કેદ ને 1 માસમાં દોઢી રકમ ચૂકવો
કચ્છમાં બે બાળકો સહિત વધુ ચાર જણાં સ્વાઈન ફ્લુના સકંજામાં
Videos   |   About   |   Advertise with us   |   Feedback   |   Contact
Copyright © 2016-2019 kutchkhabar.com - All Rights Reserved
Developed by : Enlacecode